钦定古今图书集成/明伦汇编/官常典/第667卷 > 黄裳
## 钦定古今图书集成/明伦汇编/官常典/第667卷 > 黄裳

按《宋史》本传：“裳字文叔，隆庆府普城人。少颖异，能属
文。登乾道五年进士第，调巴州通江尉。益务进学，文
词迥出流辈，人见之曰：‘非复前日文叔矣’。改兴元府
录事参军，以四川制置使留正荐，召对，论蜀兵民大
计。迁国子博士，以母丧去。宰相进拟他官，上问裳安
在，赐钱七十万。除丧，复召。时光宗登极，除太学博士”，
进秘书郎，迁嘉王府翊善。讲《春秋》“王正月”，曰：“周之王，
即今之帝也。王不能号令诸侯，则王不足为王；帝不
能统御群镇，则帝不足为帝。今之郡县，即古诸侯也。
周之王惟不能号令诸侯，故《春秋》必书‘王正月，所以
一诸侯之正朔。今天下境土，比祖宗时不能十之四，
然犹跨吴、蜀、荆、广、闽、越二百州，任吾民者，二百州守
也；任吾兵者，九都统也。苟不能统御，则何以服之’？”王
曰：“何为九都统？”裳曰：“唐太宗年十八起义兵，平祸乱，
今大王年过之，而国家九都统之说犹有未知，其可
不汲汲于学乎？”他日，王擢用东宫旧人吴端，端诣王
谢，王接之中节，裳因讲《左氏》礼有等杀，问王：“比待吴
端得轻重之节，有之乎？”王曰：“有之。”裳曰：“王者之学，正
当见诸行事。今王临事有区别，是得等杀之义矣。”王
意益向学，于是作《八图》以献：曰《太极》，曰《三才本性》，曰
《皇帝王伯学术》，曰《九流学术》，曰《天文》，曰《地理》，曰《帝王
绍运》，以《百官》终焉，各述大旨陈之。每进言曰：“为学之
道，当体之以心。王宜以心为严师，于心有一毫不安
者，不可为也。”且引前代危亡之事以为儆戒。王谓人
曰：“黄翊善之言，人所难堪，惟我能受之。”他日，王过重
华宫，寿皇问所读书，王举以对。寿皇曰：“数不太多乎？”
王曰：“讲官训说明白，忱心乐之，不知其多也。”寿皇曰：
“黄翊善至诚，所讲，须谛听之。”裳久侍王邸，每岁诞节，
则陈诗以㝢讽。初尝制浑天仪与地图，侑“以诗章。欲
王观象则知进学，如天运之不息，披图则思祖宗境
土半陷于异域而未归。”其后又以王所讲三经为诗
三章以进。王喜，为置酒，手书其诗以赐之。王尝侍宴
宫中，从容为光宗诵《酒诰》，曰：“此黄翊善所教也。”光宗
诏劳裳，裳曰：“臣不及朱熹。熹学问四十年，若召置府
寮，宜有裨益。”光宗嘉纳。裳每劝讲，必援古证今，即事
明理，凡可以开道王心者，无不言也。绍熙二年，迁起
居舍人。